google/wiki40b huggingface dataset:
Wilchen Riboldt

Wilchen Riboldt (døpt 13. desember 1661 i Holmens kirke, død 8. september 1711 i København) var en dansk maler. 
Han var sønn av de temmelig velhavende foreldrene herold Hans Riboldt og Susanne Andersdatter. Om hans utdannelse til maler vites lite, men han hørte til de velansette i sin samtids kunstnerkretser. Han malte portretter og store dekorative bilder samt restaurerte bilder for hoffet i perioden 1690-1711. Mange av bildene er gået til, men av portrettene vites det blant annet at han har malt «Den
kongelige Familie til Bords», og at prinsesse Sophie Hedevig har sittet modell for ham.
Sammen med Jacob Coning, Thomas Quellinus, Hendrik Krock, Otto de Willarts og Georg Saleman var han en av de seks kunstnere som i oktober 1701 henvendte seg til kong Frederik IV om opprettelsen av et kunstnersocietet, eller kunstakademi.
Han ble den 27. september 1707 gift med Helvig Andersdatter. Han ble begravet i Holmens kirke.
Susanne Osthoff

Bakgrunn

Osthoff studerte forasiatisk arkeologi, sammenlignende semittisk språkvitenskap og Osteoarchäologie. Hun tok magistergraden med avhandlingen Der Spiegel im Vorderen Orient. Siden 1991 skal hun ha levet i Irak, og vært virksom som hjelpearbeider, bl.a. med levering av medisiner og medisinsk utstyr. Hun har også deltatt i arkeologisk forskning. Tidligere har hun foretatt studie- og utgravningsreiser i bl.a. Tyrkia, Syria, Jordan, Irak og i Jemen. Fra 1998 har hun arbeidet som rådgiver og organisator innen forretningsrådgivning for München-konsulentselskapet faktorM, og har også initiert, koordinert og deltatt som rådgiver ved gjennomføringen av prosjekter knyttet til oppbygningen av helsevesenet i Irak, og arbeidet for hjelpeprogrammet Kinderhilfe Irak med å sende behandlingstrengende irakiske barn til hospitaler i Bayern. Hun taler flytende arabisk.
Den 23. mai 2003 dokumenterte hun i en førstesideartikkel i The New York Times ødeleggelsen av det arkeologiske utgravningsfeltet Isin i Irak. Hun hadde deltatt i utgravninger der siden 1989.

Familie

Hun var gift med en arabisk jordaner fra en innflytelsesrik familie, men de er nå skilt. Deres felles 11-årige datter bor på en internatskole i Bayern.

Utmerkelser

For sitt engasjement og Zivilcourage i Irak mottok hun i 2003 Tassilo-prisen av Süddeutsche Zeitung
Gebelein papyri

Gebelein papyri er en gruppe papyri som ble funnet i 1935 under Giulio Farinas utgravninger i Gebelein i Øvre Egypt. De dateres til Det gamle rike, og befinner seg til største del i Museo Egizio i Torino, skjønt ett er i Det egyptiske museum i Kairo (JE 66844). Det dreier seg om minst 11 papyri og om forskjellige papyrusfragmenter som kom for dagen ved undersøkelsen av en trebeholder. 
Et av papyrusene er en liste over arbeiderne som bygget et tempel. Andre papyri gjør rede for utdelingen av matrasjoner, og det finnes en brød- og en stoffliste. Her er også kjøpskvitteringer. 
I 2004 ble mesteparten publisert, men da uten noen oversettelse.
Karelen-spørsmålet

Karelen-spørsmålet eller spørsmålet om Karelen (finsk: Karjala-kysymys) er en debatt i finsk politikk om Finland skal prøve å få tilbake områdene i det karelske neset og andre territorier som ble annektert av Sovjetunionen etter vinterkrigen og den finske fortsettelseskrigen. Selv om navnet omhandler Karelen inkluderer også debatten andre områder annektert av Sovjetunionen, som Petsamo, deler av Salla og Kuusamo, og de fire øyene i Finskebukta. Spørsmålet om Karelen er en offentlig debatt heller enn en politisk sak, da ingen store politiske partier støtter ideen.
Finsk Karelen var den rikeste og det mest befolkede delen av Karelen da det ble avstått til Sovjetunionen, og det viktige handelssentret Viipuri (Vyborg i dag) lå på det karelske neset.
Den russiske presidenten Boris Jeltsin skal i 1991 ha tilbudt Finland å kjøpe tilbake Karelen for å gjøre opp for urett begått etter andre verdenskrig, men dette bestrides i dag. I dag er det ikke flertall i Finland for å forsøke å få tilbake territoriene, men støttegrupper skapt for de hundretusener som ble evakuert fra neset under krigen fortsetter å opprettholde bånd til området.
Samojedhund

Utseende, anatomi og fysikk

Samojedhund har en rektangulær og kraftfull bygning. Kroppen er robust, kompakt og muskuløs. Halsen er kraftig, ryggen er rett og muskuløs. Bred og dyp brystkasse, og måtlig opptrukket buklinje. Hodet er kraftig og kileformet og snuten typisk. Leppene skal være sorte og stramme, mens munnvikene gjerne er litt opptrukket og gir hunden det karakteristiske «samojedsmilet». Ørene er triangulære, relativt små og høyt ansatte, rørlige og stående. Muskuløs og kraftig benstamme med ovale labber og godt skilte tær. Halen bæres ringlet over ryggen eller noe ned langs siden.
Pelsen er rikelig, tett, tykk og elastisk. Den danner manke rundt halsen og frambrystet (kraftigere hos hanner). Kortere behåring på hodet og framsiden av lemmene. Underullen er tett, myk, kort og kompakt. Det er underulla som holder hunden tørr og varm. Fargen skal være hvit eller kremfarget, eller hvit og såkalt bisquit (hvitt bunnfarge med svake lys brune områder). Blant oppdrettere og eiere i Norge har det de siste årene vært diskutert hvor lang samojedhundens ytre pels skal være. De som driver mest med utstilling, vil gjerne at pelsen skal være noe lengre enn dem som bruker hunden aktivt i f.eks. hundespann. Problemet med for lang pels er ising, og at hunden fort blir for varm ved hard fysisk aktivitet.
Hannhundene blir normalt 54–60 cm i skulderhøyde og veier ca. 20–30 kg. Tispene blir normalt 50–56 cm i skulderhøyde og veier ca. 17–25 kg.

Bruksområde

Samojedhund er en god brukshund og en snill og vennlig familiehund. Den egner seg spesielt godt som trekkhund og kløvhund, men den har også en rekke andre egenskaper innen hundesport. Samojedhund egner seg ikke noe særlig som vakthund ettersom at de er svært sosiale dyr, de hilser gjerne på hvem som helst, måtte det være en tyv eller naboen.
Samojedhund av de få Nordiske rasene Som også ble brukt til gjeting, da gjeting av reinsdyr. Som type er den seig og utholdende.

Lynne og væremåte

Samojedhund er en robust, energisk og aktiv hund som passer best i en familie som er glad i mosjon og lange turer i skog og mark, sommer som vinter. Som type er den selvstendig, selvsikker og rolig, men rasen er kjent for å skjelle mye og ofte. Den er tillitsfull og snill, men trenger en tydelig leder som kan gi den fast dressur og som har stor tålmodighet og kjærlighet å gi tilbake. Denne hunden passer ikke i en liten leilighet, men trenger å få være mye ute hele året rundt.
Muryeong av Baekje

Bakgrunn

Inskripsjoner i kong Muryeongs grav refererer til kongen som kong Sama (斯麻) og daterer hans fødsel til 462. Samguk Sagi kaller han for kong Muryeong, med det personlige navnet (휘) av Sama (斯摩). Han beskrives som andre sønn av den 24. kong Dongseong. Han ble konge etter at Dongseong ble drept av hoffmedlemmet Baekga. Året etter slo han ned et opprør som den samme Baekga hadde planlagt.

Andre kilder

Kinas Liang shu gir han etternavnet Yeo og fornavnet Yung, og skriver at han gjenvant Baekje styrke. Japans Nihonshoki sier han ble født 461 og beskriver han som sønn av Gonji, yngere bror av den 21. kong Gaero, og gjør han til Dongseong stebror. Det er sagt at Gonji flyktet de invaderende Goguryeosoldatene med kong Muryeongs mor til Japan, der hun fødte samtidig som skipet passerte en liten japansk øy. Sønnen ble kalt for Semakishi (嶋君) og kong Shima (斯麻王) i japanske kilder etter navnet på øya.
Noen forskere mener Muryeong regjerte Yamatoregionen som kong Bu før han flyttet til Baekje for å bli konge der (大王).

Kongetid

I 501 sendte han en hær for å angripe Sugok-seong i Goguryeo. I 503 slo han tilbake et angrep fra mohestammen. I 507 slo han tilbake et kombinert angrep fra Goguryeo og mohestammen. I 512 erobret Goguryeo to festninger. Kong Muryeong ledet personlig 3 000 soldater for å slå ned Goguryeohæren. I 523 beordret han byggingen av en mur for å forsvare den nordlige grensa.
Både historiske og arkeologiske kilder forteller om økt kontakt mellom Kina og Baekje under Muryeong. I 512, skriver Liang shu, sendte Muryeong Baekjes første delegasjon til det nyetablerte hoffet i Liang-dynastiet. En andre delegasjon gikk i 521 som også brakte med seg nyheten om flere seire over Goguryeo. Som svar gav Liangkeiseren Baekjekongen flere titler så som «Store general som bringer fred i øst» (寧東大將軍) og «Konge av Baekje». Titlene er funnet inngravert på en plakett i kongens grav.
I 503 sendte han et bronsespeil og i 513 og 516 sendte han konfucianske lærde til Japan.
Sabrina Richter

Karriere

Richter startet som håndballspiller i TuS 03 Hagen. Hun spilte også for Hasper SV og HSG Blomberg-Lippe. I sesongen 2002/03 var den 1,76 m høye høyrekantspilleren toppscorer i den andre Bundesliga. Fra 2004 til 2008 hadde hun kontrakt med Bundesligalaget Bayer Leverkusen. Siden da spiller hun igjen for Blomberg-Lippe.
Richter hadde sin landslagsdebut den 24. mai 2002 mot Frankrike. Hun representerte Tyskland under Sommer-OL 2008 i Beijing, hvor de kom på 11.-plass. Hun deltok også i Håndball-VM 2009 i Kina, Håndball-EM 2010 i Danmark og Norge samt Håndball-VM 2011 i Brasil.
DuMont Mediengruppe

Historie

Mediekonsernets historie har røtter tilbake til 1626, da Bertram Hilden startet et trykkeri, senere videreført av hans sønn Peter Hilden (død 1683). I 1735 ble trykkeriet overdratt til Gereon Arnold Schauberg. Firmaet Erben Schauberg (Schaubergs arvinger) kjøpte Kölnische Zeitung i 1802, og i 1805 ble avisen solgt til Marcus DuMont. Under Joseph DuMont ble avisen utviklet til å bli en riksavis i Tyskland.
Avisen Kölner Stadt-Anzeiger utkom første gang i november 1876 som et lokalt annonsebilag for Kölnische Zeitung. Senere utviklet den seg til en stor regionavis, men ble i likhet med Kölnische Zeitung innstilt i 1945. Driften av Kölner Stadt-Anzeiger ble gjenopptatt i 1949. Fra 1962 bærer avisen undertittelen Kölnische Zeitung.
Mediegruppen fikk sitt nåværende navn i 2015. DuMont Mediengruppe var per 2017 fremdeles i DuMont-familiens eie, med familiemedlemmer som medlemmer av tilsynsrådet (Aufsichtsrat). Medlem av rådet var også Patrick Adenauer, sønnesønn av Tysklands første forbundskansler Konrad Adenauer.

Virksomheten

DuMont Mediengruppe hadde per 2017 eierinteresser i blant annet Berliner Zeitung, Berliner Kurier, Hamburger Morgenpost, Kölner Stadt-Anzeiger, Kölnische Rundschau, Mitteldeutsche Zeitung og Haaretz. Gruppen omfatter blant annet også annonseblad, radio, TV og bokforlag. Konsernet hadde i 2015 ca. 3 400 ansatte og omsatte for 564 millioner euro.
FA-cupen 1952/53

FA-cupen 1952/53 var den 72. sesongen av den engelske FA-cupen. Blackpool vant 4–3 over Bolton Wanderers i finalen. Finalen er kjent som «Matthews Final», etter Stanley Matthews' spill den siste halve timen av kampen, da det stod 3–1 til Bolton. Matthews scora ikke selv i kampen, men bidro til at Blackpool snudde kampen og vant 4–3.
Mobilt internettutstyr

Et mobilt internettutstyr er et multimedia-kapabelt mobilt utstyr som sørger for trådløs aksess til internett. De er konstruert for å sørge for underholdning, informasjon og lokasjonsbaserte tjenester for personlig eller næringsmessig bruk. De tillater to-veis kommunikasjon og sanntids deling. De har blitt beskrevet  som en nisje mellom smarttelefoner og nettbrett.
Ettersom egenskapene til mobilt nettutstyr er i ferd med å bli tilgjengelige for smarttelefoner og nettbrett, blir begrepet idag for det meste brukt om nettbrett med lav såvel som høy ytelse.
Canouan

Navn

Navnet sies å stamme fra arawakene som bodde på Grenadinene. Det skal komme av Cannoun, som betyr skilpadde eller skilpaddeøya.

Geografi

Canouan ligger på Grenadabanken og er en del av Grenadinene i Windwardøyene i De små Antiller i Karibia. Øya ligger sør for Mustique og nord for Mayreau. I havet mellom Mustique og Canouan ligger det flere ubebodde småøyer, blant annet Petit Canouan og Savan. Utenfor Canouan er det korallrev.
Canouan har et areal på 7,6 km².
Et 1250,7 km² stort område ved øya har status som Canouan Marine Conservation Area.

Befolkning

Ved folketellingen i 2012 hadde Canouan 1 683 innbyggere. Folketallet på Canouan lå på 712 i 1982, 739 i 1991 og 1165 i 2001.

Historie

Etter europeernes ankomst i regionen ble øya okkupert av Frankrike. På 1700-tallet ble det importert slaver for å drive plantasjer. Grenadinene tilfalt Storbritannia ved freden i Paris i 1763. Under britenes styre begynte dyrking av bomull. Det ble bygget vinddrevne ginninganlegg for å rense bomullen. En anglikansk kirke ble også reist og en skole.
Etter opphevelsen av slaveriet gikk det nedover med plantasjedriften. Innbyggerne på øya drev i stedet med fiske. Mot slutten av 1800-tallet ble det drevet hvalfangst i området. Båtbygging spredte seg fra Bequia tidlig på 1900-tallet. På Canouan var to hvalfangststasjoner i drift til fra 1905 til 1925.
I 1946 ble den store Snagg-eiendommen på øya solgt til kolonimyndighetene. Et selskap forpaktet i 1990 3,2 km² av øya for å bygge hotell ved Carenage Bay. Norddelen av øya ble overtatt av Raffles Hotels & Resorts i 2004. Stedet kalles Canouan Resort.

Samfunn og næringsliv

Charlestown er det viktigste tettstedet for fastboende på øya.
To tredeler av Canouan er eid av et selskap som driver eksklusivt resort med golfbane. Turisme er viktigste næringsveg på Canouan. Tradisjonelt har det også vært drevet fiske.

Samferdsel

Det er fergeforbindelse mellom hovedstaden Kingstown via Mayreau til Canouan. Charlestown Bay og Rameau Bay er ankringssteder for både seil- og motorbåter. Canouan lufthavn ligger sør på øya. Derfra er det flyforbindelse til Saint Vincent, Barbados og Saint Lucia. Flyplassen ble utvidet i 2008.
Sigve Brekke

CV-saken

I 2015 skrev Kapital at Brekke, mens han i perioden 2004-2014 hadde sjefsjobber for Telenor i Asia, gav offentligheten «inntrykk av at han hadde en bachelorgrad i økonomi og administrasjon fra Høgskolen i Telemark». I 1984-1986 gikk Brekke på det toårige høyskolekandidatstudiet, ikke treårig bachelor, men oppnådde ikke graden høyskolekandidat. Brekke bekreftet at han manglet to vekttall (av 40) for å oppnå graden høyskolekandidat. Brekke har i sin CV oppført en Degree in Agricultural Sciences fra Agricultural College Kongsberg, som Brekke til Kapital sier er en toårig yrkesutdanning innenfor skogfag. Brekke sa til Dagens Næringsliv at han ikke kjente til feilinformasjonen og feilen kun ligger i Telenors presentasjon og årsrapporter, og at det kan ha skjedd feil i oversettelser fra norsk til engelsk. Ifølge Telenor har ikke Brekke gitt gale opplysninger Telenor. Han fikk 330 000 kroner i støtte fra Telenor for å ta et ettårig masterstudium i offentlig administrasjon 1997-1998 (på det tidspunktet var han ikke ansatt i Telenor) ved John F. Kennedy School of Government, Harvard University.
An die Hoffnung

«An die Hoffnung» opus 18 nr. 2 (norsk: «Til håpet») er et énsatsig orkesterverk av Fartein Valen og det femte av i alt ni slike stykker han skrev. Verket ble komponert i 1933 og var inspirert av et dikt av den engelske dikteren John Keats.

Besetning

Verket er skrevet for et orkester bestående av 2 fløyter, 2 oboer, 2 klarinetter, 2 fagotter, 1 valthorn, 1 trompet, harpe og strykere. 
En typisk framføring varer omtrent 6 minutter. Verket er tilegnet nevøen Magne Valen-Sendstad («paa 20 aars dagen») og er utgitt av Norsk Musikkforlag.

Bakgrunn

«An die Hoffnung» ble skrevet på Mallorca mellom 26. januar og 17. februar 1933. Ifølge Olav Gurvin skal Valen ha begynt på verket hjemme i Valevåg allerede sommeren 1932.

Valen hadde lenge vært opptatt av den engelske dikteren John Keats. Etter motgangen Valen opplevde på 1920-tallet, ikke minst den knusende kritikken han fikk etter uroppførelsen av «Ave Maria» i 1923, var Keats’ skjebne noe han fryktet også ville bli hans egen. Keats var egentlig utdannet apoteker men valgte å vie seg til kunsten og diktningen. Diktene til Keats ble imidlertid ikke verdsatt eller forstått i Keats’ samtid, og etter mye motgang døde han syk og nedbrutt i Roma i 1821. Keats gravsted var derfor et naturlig sted for Valen å besøke da han selv kom til Roma: 
Jeg glemmer aldrig den underlige stemningen i denne kirkegaard med den gamle bymur, Cestiuspyramiden, de mørke høie cypresser og den sorte uveirshimmel. Først gik vi til Keats’s grav. Der findes intet navn paa graven, bare de ord som han selv ønsket, ‘Her ligger en som skrev sit navn i vand’. Jeg tok med mig et violblad til minde.
Keats’ diktning var en trøst for Valen, og han var spesielt grepet av diktet «To Hope» som Henrik Rytter hadde oversatt til norsk. Særlig var han glad i følgende tre vers:
Å, når eg sit ved åren, gløymd og øydd

og skume tankar yver sjela sig,

når livsens nakne heid er blomesnøydd,

og ingen fager draum i hugen stig, - 

å, sæle von! – drøyp æterdoggi di,

og lyft din sylvveng yver panna mi!

Når deira lagnad som eg elska mest,

til skræmde hjarta kved um tap og sorg, - 

bjartøygde von! – du kveikjer hugen best;

gjev meg di sæle trøyst ei rid på borg! – 

lat fløyma kring meg himmelglima di,

og lyft din sylvveng yver panna mi.

Ja, som ei stjerne briser høgleg fram

og gyller myrke skybergs glødde rand,

ja, gløder himlens slørde andletsham, -

So i mi sjel i skume tankeband,

du sæle von, strål himmelkrafta di,

og lyft din sylvveng yver panna mi.
Disse versene var inspirasjonskilden til «An die Hoffnung», som egentlig var ment å hete «To Hope» som diktet. Men da det viste seg at mange trodde To Hope betydde Å håpe valgte Valen heller å bruke den tyske varianten, An die Hoffnung.   
«An die Hoffnung» skal ha blitt urframført i Oslo den 25. august 1937 av Filharmonisk Selskaps Orkester dirigert av Hugo Kramm i en live fremførelse på NRK i anledning komponistens 50-årsdag. Komposisjonen ble også utgitt av Norsk Musikkforlag dette året.
Bembidion biguttatum

Utbredelse

Bembidion biguttatum finnes sør i Europa, fra Kanariøyene i vest til Israel og Kirgisistan i øst. Den er ikke registrert fra Norge.

Utseende

Bembidion biguttatum er en liten løpebille med en ganske slank og litt flat kroppsform. Antenneleddene har lange hårbørster i spissen, antennens fjerde ledd har fine korte tilliggende hår. (Krever forstørrelse for å se), Fasettøynene er noe utstående. Maxillarpalpene har et lite og nålformet endeledd, dette skiller slekten fra de andre nordiske løpebillene, hvor dette leddet er mye større og mer økseformet. Mange av artene i slekten Bembidion er like hverandre og er vanskelige å artsbestemme.

Levevis

Bembidion biguttatum tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Idris Elba

Liv og virke

Det vakte oppmerksomhet da det ble kjent at mørkhudede Elba skulle spille tradisjonelt hvite Heimdall i Thor, men han fikk likevel mye skryt for sin tolkning av portvokteren i Åsgard. 
Idris Elba har ellers spilt i filmer som RocknRolla, American Gangster, The Unborn, Takers og 28 Weeks Later. Av kommende filmer har han Ghost Rider: Spirit of Vengeance og Prometheus som sine mest kjente prosjekt. 
Elba har vært gift med Kim Elba, men er nå skilt. De to fikk en datter, som bor hos moren i Atlanta.

Utmerkelser

Elba ble i nyttårslisten for 2016 utnevnt til offiser (OBE) av Order of the British Empire.
Pir

En pir, også kalt utstikker(-brygge), er en kaidel i en havn bygd av tre, stål eller armert betong. Hensikten er å skaffe mer plass til skip og laste/losseplass. Derfor står den vanligvis vinkelrett på kai eller strandlinje. Noen steder er behovet for kaiplass så stort at utstikkerne kan få egne utstikkere.
Størrelse og byggemåte varierer tilsvarende en pirs funksjon. 
Det finnes spesielle pirer for å losse containere, farlig materiale (for eksempel gass, olje, kjemikalier), eller last. En pir for ferjer har gjerne landgangsramper for passasjerer og for kjøretøyer.
Ordet pir kommer fra det engelske pier, og brukes bare om større og nyere havneanlegg beregnet for skip.
Steffen Walstad

OL 2018

Etter å ha kvalifisert seg til VM 2017 var Walstads lag Team Minera Skifer blant kandidatene til å bli tatt ut til vinter-OL i Pyeongchang 2018, men valget falt til slutt på laget til Thomas Ulsrud. Curlingforbundets uttaksansvarlige uttalte at lagene var omtrent like gode og stod likt på verdensrankingen, men erfaringen til lag Ulsrud ble utslagsgivende. Lag Walstad ble imidlertid tatt ut til VM to måneder senere, hvor de nådde sluttspillet og ble nummer fem.

Utenomsportslig karriere

Walstad jobber som journalist og fotograf.
Triglyserider

Triglyserider, mer korrekt kalt triasylglyseroler, er en organisk forbindelse som består av ett glyserolmolekyl bundet til tre fettsyrekjeder via esterbindinger. Hoveddelen av alt fettstoff (både vegetabilsk olje og dyrefett) består av triglyserider.

Kjemisk struktur

Triglyseriders kjemiske formel er RCOO-CH₂CH(-OOCR')CH₂-OOCR", hvor R, R' og R" er lange alkylkjeder, som stammer fra de tre fettsyrer RCOOH, R'COOH og R"COOH. Disse kan være identiske eller forskjellige.
Alkylkjedene kan ha forskjellig lengde, men 16, 18 eller 20 karbonatomer er mest vanlig. Naturlige fettsyrer i planter og dyr har normalt et like antall karbonatomer i kjedene, hvilket skyldes den måte de syntetiseres ut fra acetyl-CoA på. Derimot har bakterier evnen til å syntetisere alkylkjeder med både like og ulike antall karbonatomer.
De fleste naturlige fettstoffer inneholder en kompleks blanding av individuelle triglyserider, hvilket betyr at de smelter ved svært forskjellige temperaturer. Kakaosmør er spesielt fordi det består av meget få forskjellige triglyserider. En av disse inneholder palmitinsyre, oleinsyre og stearinsyre. Kakaosmør, som bl.a. finnes i sjokolade, har derfor et snevert smeltepunktsinterval.
Triglyserider i de fleste planteoljer inneholder for en stor del umettede fettsyrer, men det i fett hos pattedyr inneholder mer mettede fettsyrer som palmitinsyre og stearinsyre. Dette gir nøytralfettet hos dyre-organismer en fastere konsistens. Triglyserider er biologisk viktige lagre for fettsyrer. De dannes fra glyserol og fettsyrer i en trinnvis prosess. For at denne prosessen skal forekomme, må glyserolet være til stede som alfaglyserolfosfat. Disse fettsyrene kan være mettede fettsyrer eller umettede fettsyrer. Som regel er det en blanding av de ulike typer fettsyrer i de ulike typene fett. Hvis fettsyrene er mettede, blir triglyseridene harde. Smør inneholder mye mettede fettsyrer. Hvis mye av fettsyrene er umettede, blir triglyseridene myke eller flytende.
18 Wheels of Steel

18 Wheels of Steel er en videospillserie, gitt ut av ValuSoft og produsert av SCS Software. Serien består av 7 spill: Across America, Pedal to the Metal, Convoy, Haulin, American Long Haul, Extreme Trucker og Extreme Trucker 2.
Spillene handler om i sin enkelhet å levere frakt i en lastebil fra en nordamerikansk by til en annen.
Fernando Claudín

Biografi

Fernando Claudín Pontes ble født i Zaragoza i Aragón 21. august 1915. Senere flyttet han til Madrid der han ble med i den kommunistiske ungdomsorganisasjonen Unión de Juventudes Comunistas de España (UJCE) i 1932. I 1936 ble han valgt inn i ledelsen i Juventudes Socialistas Unificadas (JSU) som redaktør av avisa Ahora.
Under den spanske borgerkrigen ble han utpekt til leder av pressearbeidet under Santiago Carrillo i den kortvarige Junta de Defensa de Madrid. Etter republikkens tap mot Fransisco Franco dro Claudín i eksil i blant annet Sovjetunionen, Frankrike, Mexico, Cuba, Chile og Argentina. Fra 1943 til 1945 jobbet Claudín i det spanske kommunistpartiet PCEs hovedkvarter i Argentina. I 1945 flyttet han til Frankrike. Fra 1947 til desember 1954 representerte han de spanske kommunistene i Moskva. I 1955 returnerte han til Paris som medlem av PCEs politbyrå. Sammen med Carrillo tok han til orde for et oppgjør med Stalin og stalinismen.
Claudín ble ekskludert fra PCE i 1964. Senere ble han medlem av det sosialdemokratiske Partido Socialista Obrero Español. Han døde i Madrid 16. mai 1990.